

**Αθήνα: 9/9/2024**

**ΔΕΛΤΙΟ ΣΤΑΤΙΣΤΙΚΗΣ ΠΛΗΡΟΦΟΡΗΣΗΣ**

[2024\_2ο ΔΕΛΤΙΟ]

 **«ΔΕΙΚΤΕΣ ΠΟΙΟΤΗΤΑΣ ΖΩΗΣ ΚΑΙ ΑΤΟΜΑ ΜΕ ΑΝΑΠΗΡΙΑ»**

Τα Δελτία Στατιστικής Πληροφόρησης της Εθνικής Συνομοσπονδίας ατόμων με αναπηρία (Ε.Σ.Α.μεΑ.) εντάσσονται στο Έργο «Παρατηρητήριο Θεμάτων Αναπηρίας» που χρηματοδοτείται από το Ευρωπαϊκό Κοινωνικό Ταμείο και από εθνικούς πόρους, με αντικείμενο την επιστημονική καταγραφή, τη μελέτη και την έρευνα σε θέματα αναπηρίας.

Στόχος του Έργου αποτελεί η καθιέρωση του Παρατηρητηρίου ως βασική πηγή πληροφόρησης για τις εξελίξεις στο πεδίο της αναπηρίας. Συγκεντρώνοντας και αναλύοντας δεδομένα και πληροφόρηση από εγχώριες και διεθνείς πηγές, το Παρατηρητήριο συμβάλλει στην παρακολούθηση, στην προστασία και στην προώθηση των δικαιωμάτων των ατόμων με αναπηρία, χρόνιες παθήσεις και των οικογενειών τους.

Με τον νόμο 4488/2017, το Παρατηρητήριο της Ε.Σ.Α.μεΑ. θεσμοθετείται ως ο βασικός συνομιλητής της Ελληνικής Στατιστικής Αρχής και των λοιπών φορέων του Ελληνικού Στατιστικού Συστήματος αναφορικά με την υποχρέωσή τους να αναπτύσσουν, να παράγουν και να διαδίδουν επίσημες στατιστικές σχετικά με τα άτομα με αναπηρία. Ειδικότερα, προβλέπεται ότι για τους σκοπούς του σχεδιασμού των ως άνω στατιστικών και της διάχυσης των παραγόμενων δεδομένων, οι αρμόδιοι φορείς τελούν σε διαβούλευση με το Παρατηρητήριο Θεμάτων Αναπηρίας της Εθνικής Συνομοσπονδίας Ατόμων με Αναπηρία.

Σε αυτό το πλαίσιο συντάσσονται και δημοσιεύονται, ανά τακτά χρονικά διαστήματα, δελτία στατιστικής πληροφόρησης αφιερωμένα σε συγκριμένα θεματικά πεδία, όπου παρουσιάζονται τα σημαντικότερα ευρήματα και τάσεις όπως αυτά προκύπτουν μέσω της επεξεργασίας των διαθέσιμων στατιστικών στοιχείων.

*Για περισσότερες πληροφορίες για το Έργο, απευθυνθείτε στην Ιστοσελίδα του Έργου:* [*www.paratiritirioanapirias.gr*](http://www.paratiritirioanapirias.gr/)*)*

ΠΕΡΙΕΧΟΜΕΝΑ

[**ΕΙΣΑΓΩΓΗ** 3](#_Toc171592509)

[**ΒΑΣΙΚΑ ΕΥΡΥΜΑΤΑ** 4](#_Toc171592510)

[**ΒΑΣΙΚΑ ΣΥΜΠΕΡΑΣΜΑΤΑ** 6](#_Toc171592511)

[**ΑΝΑΛΥΣΗ ΕΥΡΥΜΑΤΩΝ** 7](#_Toc171592512)

[1. Κοινωνική ζωή, κοινωνικός αποκλεισμός και κοινωνική απομόνωση 7](#_Toc171592513)

[2. Ικανοποίηση από τη ζωή (Life-Satisfaction) και προσωπική ευτυχία 10](#_Toc171592514)

[3. Συμμετοχή στον πολιτισμό και την ψυχαγωγία 16](#_Toc171592515)

ΓΡΑΦΗΜΑΤΑ

[**Γράφημα 1**. Αίσθηση κοινωνικού αποκλεισμού / απομόνωσης και κατάσταση αναπηρίας ατόμων 16 ετών και άνω (2022) 8](#_Toc171592516)

[**Γράφημα 2**. Αίσθηση κοινωνικού αποκλεισμού / απομόνωσης, κατάσταση αναπηρίας και ηλικία (2022) 9](#_Toc171592517)

[**Γράφημα 3**. Αίσθηση μοναξιάς κατά τη διάρκεια των τελευταίων 4 βδομάδων και κατάσταση αναπηρίας (2022) 10](#_Toc171592518)

[**Γράφημα 4**. Βοήθεια ηθική, υλική ή οικονομική από άλλους που δεν ζουν στο ίδιο νοικοκυριό και κατάσταση αναπηρίας (2022) 11](#_Toc171592519)

[**Γράφημα 5**. Βαθμός ικανοποίησης του πληθυσμού 16 ετών και άνω από τη ζωή του και κατάσταση αναπηρίας (2022) 12](#_Toc171592520)

[**Γράφημα 6**. Υποκειμενική αίσθηση ευτυχίας 13](#_Toc171592521)

[**Γράφημα 7**. Ικανοποίηση από την οικονομική κατάσταση του νοικοκυριού και κατάσταση αναπηρίας πληθυσμού 16 ετών και άνω 14](#_Toc171592522)

[**Γράφημα 8**. Ικανοποίηση από τις προσωπικές σχέσεις και κατάσταση αναπηρίας πληθυσμού 16 ετών και άνω 15](#_Toc171592523)

[**Γράφημα 9**. Ικανοποίηση από τον χρόνο που δαπανούν σε ευχάριστες δραστηριότητες (για χόμπι, αναψυχή, ξεκούραση)και κατάσταση αναπηρίας πληθυσμού 16 ετών και άνω (2022) 16](#_Toc171592524)

[**Γράφημα 10:** Ποσοστό πληθυσμού που παρακολούθησε με φυσική παρουσία (live) παραστάσεις (θέατρο, όπερα, συναυλία κ.ά.) κατά τους τελευταίους 12 μήνες και κατάσταση αναπηρίας 17](#_Toc171592525)

[**Γράφημα 11:** Ποσοστό πληθυσμού που εξασκεί καλλιτεχνικές δραστηριότητες (μουσική, χορό, ζωγραφική κ.α.) συνήθως ως hobby -τουλάχιστον 1 φορά τον μήνα ή συχνότερα 18](#_Toc171592526)

Επεξεργασία και ανάλυση δεδομένων

Φανή Προβή, Ma Social Research

*Επιστημονική Υπεύθυνη Παρατηρητηρίου Θεμάτων Αναπηρίας / Επιστημονικό Στέλεχος Ε.Σ.Α.μεΑ.*



Προσβάσιμο αρχείο Microsoft Word (\*.docx)

Το παρόν αρχείο ελέγχθηκε με το εργαλείο *Microsoft Accessibility Checker* και δεν βρέθηκαν θέματα προσβασιμότητας. Τα άτομα με αναπηρία δεν θα αντιμετωπίζουν δυσκολίες στην ανάγνωσή του.

# **ΕΙΣΑΓΩΓΗ**

Στο παρόν Δελτίο παρουσιάζουμε βασικά μεγέθη που αφορούν στην ποιότητα ζωής των ατόμων με αναπηρία. Ο Παγκόσμιος Οργανισμός Υγείας (ΠΟΥ) έχει ορίσει την ποιότητα ζωής ως την αντίληψη του ατόμου για τη θέση του στη ζωή εντός ενός πολιτισμικού/ αξιακού πλαισίου και σε συνάρτηση με τους στόχους, τις προσδοκίες, τα πρότυπα και τις ανησυχίες του. Η ποιότητα ζωής αποτελεί μια ευρεία δυναμική έννοια που προσεγγίζει την ευημερία των ατόμων ως σύνολο διαστάσεων οι οποίες, υπερβαίνουν τα αμιγώς οικονομικά- υλικά κριτήρια βάσει των οποίων παραδοσιακά μετράμε την ευημερία του πληθυσμού, όπως το κατά κεφαλήν ΑΕΠ και οι δείκτες φτώχειας. Υπάρχουν διαφορετικές προσεγγίσεις για τη μέτρηση της ποιότητας ζωής, οι οποίες συνήθως λαμβάνουν υπόψη ποικίλες διαστάσεις της ζωής του ατόμου, όπως η υγεία, το κοινωνικό περιβάλλον, η εργασία/απασχόληση, οι υλικές συνθήκες διαβίωσης, η συμμετοχή στον πολιτισμό και την ψυχαγωγία κ.ά.

Ωστόσο, η έννοια της ποιότητας ζωής λαμβάνει υπόψη σε σημαντικό βαθμό, όχι μόνο τις αντικειμενικές παραμέτρους αλλά και κυρίως τις υποκειμενικές αξιολογήσεις των ίδιων των ατόμων, τον βαθμό που τα άτομα αισθάνονται ικανοποιημένα από τη ζωή τους, τα συναισθήματα ευημερίας/ευτυχίας που βιώνουν και τα αισθήματα που εκφράζουν αναφορικά με τις ευκαιρίες και τις δυνατότητες που να ζουν τη ζωή τους σύμφωνα με τις ανάγκες και τις επιθυμίες τους.

Η πολυπλοκότητα που χαρακτηρίζει την έννοια της ποιότητας ζωής, καθιστά τη μέτρηση σε επίπεδο χωρών καθώς και τη συγκρισιμότητα των δεδομένων, μια ιδιαίτερη πρόκληση, μιας και οι διαφορετικές πολιτισμικές δομές και συνθήκες διαβίωσης επηρεάζουν σημαντικά την υποκειμενική αίσθηση των πολιτών για την ποιότητα της ζωής τους.

Στο παρόν Δελτίο έχουμε εστιάσει και παρουσιάζουμε ορισμένους σημαντικούς ευρωπαϊκούς δείκτες που συνδέονται με την ποιότητα ζωής και την ευημερία των ατόμων, δεδομένα για τους οποίους αντλήθηκαν από το ad hoc ερωτηματολόγιο «Ποιότητα ζωής - Συμμετοχή σε κοινωνικές και πολιτιστικές δραστηριότητες» της Έρευνας Εισοδήματος και Συνθηκών Διαβίωσης των Νοικοκυριών, έτους 2022. Πιο συγκεκριμένα, λαμβάνοντας υπόψη την κατάσταση της αναπηρίας, αναλύουμε σειρά δεικτών που αφορούν στην κοινωνική συμμετοχή και τον κοινωνικό αποκλεισμό, στη γενική ικανοποίηση από τη ζωή (Life-Satisfaction) και την προσωπική ευτυχία, στην ικανοποίηση από επιμέρους, βασικούς τομείς της ζωής, καθώς και στο επίπεδο συμμετοχής στον πολιτισμό και την ψυχαγωγία.

Η έρευνα αναφοράς διενεργήθηκε στην Ελλάδα από την Ελληνική Στατιστική Αρχή το 2022, με περίοδο αναφοράς εισοδήματος το έτος 2021, σε τελικό δείγμα 10.202 νοικοκυριών και σε 22.317 μέλη των νοικοκυριών αυτών, εκ των οποίων 19.481 ηλικίας 16 ετών και άνω.

# **ΒΑΣΙΚΑ ΕΥΡΥΜΑΤΑ**

Σύμφωνα με τα στοιχεία της Έρευνας Εισοδήματος και Συνθηκών Διαβίωσης των Νοικοκυριών έτους 2022, τα βασικά ευρήματα της επεξεργασίας και ανάλυσης είναι τα εξής:

* Σχεδόν το 1/3 των πολιτών με σοβαρή αναπηρία αισθάνονται κοινωνικά αποκλεισμένοι ή απομονωμένοι, λαμβάνοντας υπόψη την κοινωνική τους ζωή, την εργασία και την πρόσβαση σε δημόσιες υπηρεσίες.
* Το αίσθημα του κοινωνικού αποκλεισμού/ απομόνωσης βρέθηκε να είναι περισσότερο εκτεταμένο στην κατεξοχήν παραγωγική ηλικία 34-54 ετών, όπου περισσότεροι από 4 στους 10 πολίτες με σοβαρή αναπηρία αισθάνονται κοινωνικά αποκλεισμένοι/ απομονωμένοι.
* Αίσθημα μοναξιάς βιώνουν σε μικρό ή μεγαλύτερο βαθμό τα 7 στα 10 άτομα με σοβαρή αναπηρία, ενώ το ¼ των ατόμων με σοβαρή αναπηρία αναφέρουν μόνιμο αίσθημα μοναξιάς κατά το διάστημα αναφοράς (το μεγαλύτερο ή όλο το διάστημα).
* Τα άτομα με σοβαρή αναπηρία βιώνουν μικρότερη ικανοποίηση από την ποιότητα της ζωή τους σε σύγκριση με τα άτομα χωρίς αναπηρία. Ειδικότερα, μόνο το 35,1% των πολιτών με σοβαρή αναπηρία είναι πολύ ή απόλυτα ικανοποιημένοι από τη ζωή τους, ενώ στον πληθυσμό των ατόμων χωρίς αναπηρία το ποσοστό των ικανοποιημένων είναι σχεδόν διπλάσιο και ανέρχεται σε 67,2%.
* Η υποκειμενική αίσθηση ευτυχίας επίσης καταγράφει σημαντική συσχέτιση με την αναπηρία και τη σοβαρότητα αυτής. Ειδικότερα, το μεγαλύτερο ή όλο το διάστημα των 4 βδομάδων αναφοράς αισθανόταν ευτυχισμένο το 35% των ατόμων με σοβαρή αναπηρία, το 44% των ατόμων με μέτρια αναπηρία και το 64% των ατόμων χωρίς αναπηρία.
* Παραπάνω από τους μισούς πολίτες με σοβαρή αναπηρία εκφράζουν μηδαμινή ή ελάχιστη ικανοποίηση από την οικονομική κατάσταση του νοικοκυριού τους, ενώ μόνο το 18,2% των πολιτών με σοβαρή αναπηρία δηλώνουν πολύ ή απόλυτα ικανοποιημένοι από την οικονομική τους κατάσταση.
* Πολύ και απόλυτα ικανοποιημένοι από τις προσωπικές τους σχέσεις είναι το 56,3% των ατόμων με σοβαρή αναπηρία και το 73,8% των ατόμων χωρίς αναπηρία. Και σε αυτόν τον δείκτη καταγράφεται αντίστροφη σχέση του βαθμού ικανοποίησης με την αναπηρία και την σοβαρότητα αυτής.
* Ο βαθμός ικανοποίησης του πληθυσμού της χώρας αναφορικά με τον χρόνο που δαπανούν σε ευχάριστες δραστηριότητες είναι σε κάθε περίπτωση μικρός. Όμως, προκύπτει σαφής και σημαντική αρνητική συσχέτιση ανάμεσα στην αναπηρία και την ικανοποίηση από τον χρόνο που δαπανάται σε ευχάριστες δραστηριότητες. Καθόλου/λίγο ικανοποιημένοι από τον χρόνο που δαπανούν σε ανάλογες δραστηριότητες βρέθηκαν να είναι σχεδόν οι μισοί πολίτες με σοβαρή αναπηρία (48,6%).
* Ειδικά ως προς το επίπεδο συμμετοχής στον πολιτισμό και την ψυχαγωγία, οι τιμές των δεικτών είναι ιδιαίτερα δυσμενείς. Το ποσοστό των ατόμων με σοβαρή αναπηρία που παρακολούθησε (live) -τους τελευταίους 12 μήνες- παραστάσεις (θέατρο, όπερα, συναυλία κ.ά.) ανήλθε σε 8.8%, ενώ στα άτομα χωρίς αναπηρία είναι 33%.
* Τέλος, λιγότεροι από 2 στους 10 πολίτες με σοβαρή αναπηρία εξασκούν (συνήθως ως hobby) καλλιτεχνικές δραστηριότητες (μουσική, χορό, ζωγραφική κ.ά.) τουλάχιστον 1 φορά τον μήνα ή συχνότερα.

# **ΒΑΣΙΚΑ ΣΥΜΠΕΡΑΣΜΑΤΑ**

|  |
| --- |
| Τα ευρήματα του Δελτίου καταδεικνύουν τις πολύπλευρες διαστάσεις του κοινωνικού αποκλεισμού και των πολλαπλών εμποδίων που αντιμετωπίζουν τα άτομα με αναπηρία, χρόνιες παθήσεις και οι οικογένειες τους στη χώρα, με αποτέλεσμα να στερούνται του δικαιώματός τους να απολαμβάνουν μια ποιοτική ζωή, να εξελίσσονται και να ευημερούν σε ισότιμη βάση με τους πολίτες χωρίς αναπηρία. Τα ενδιαφέρονται στοιχεία της έρευνας επιβεβαιώνουν ότι τα άτομα με αναπηρία βιώνουν εκτεταμένο κοινωνικό αποκλεισμό, το αίσθημα του οποίου είναι εντονότερο στην κατεξοχήν παραγωγική ηλικία των 35-54 ετών. Το εύρημα αυτό, εύλογα συνδέεται εκτός των άλλων με τις μειωμένες ευκαιρίες και τα εμπόδια πρόσβασης στο θεμελιώδες δικαίωμα της εργασίας, που αποτελεί και καταλύτη για την απόλαυση ενός ποιοτικού επιπέδου διαβίωσης, αλλά και την επίτευξη των προσωπικών στόχων και την αυτοπραγμάτωση του ατόμου. Παράλληλα, τα υψηλά επίπεδα μοναξιάς και κοινωνικής απομόνωσης που διαπιστώθηκαν στα άτομα με σοβαρή αναπηρία, καταδεικνύουν και τις εμμένουσες κοινωνικές προκαταλήψεις και τα στερεότυπα που εξακολουθούν να διακατέχουν τμήμα της κοινωνίας μας, θέτοντας στο κοινωνικό περιθώριο σημαντική μερίδα ατόμων με αναπηρία. Η μειωμένη ικανοποίηση από τη ζωή που απολαμβάνουν τα άτομα με αναπηρία, αφενός απορρέει από τις συνθήκες φτώχειας και υλικής αποστέρησης που αντιμετωπίζουν σε μεγάλο ποσοστό τους, αφετέρου προκύπτει ως αποτέλεσμα και των πρόσθετων εμποδίων που σχετίζονται με την μειωμένη προσβασιμότητα όλων των τομέων της κοινωνικής ζωής, συμπεριλαμβανομένου του πολιτισμού και της ψυχαγωγίας. Η μειωμένη αίσθηση ικανοποίησης καθώς και τα χαμηλά επίπεδα πληρότητας/ευτυχίας στα άτομα με αναπηρία, σε μεγάλο βαθμό ωστόσο σχετίζονται και με την μειωμένη δυνατότητα για αυτοκαθορισμό, με το ύψιστο δικαίωμα τους στην ανεξάρτητη διαβίωση να παραμένει σε μεγάλο βαθμό ανεκπλήρωτο, περιορίζοντας σημαντικά τη δυνατότητα επιλογών ζωής σύμφωνα με τις ανάγκες και τις προτιμήσεις των ίδιων των ατόμων. Η γενικότερη κατάσταση, της πολύ-επίπεδης κρίσης που βιώνουμε ως κοινωνία (οικονομική, πληθωριστική, γεωπολιτική, ενεργειακή, περιβαλλοντική) σαφώς επιδρά δυσανάλογα , τόσο σε υλικό όσο και σε ψυχολογικό επίπεδο, στην ποιότητα ζωής χιλιάδων ατόμων με αναπηρία, χρόνιες παθήσεις και των οικογενειών τους. Ωστόσο, σήμερα περισσότερο από ποτέ, η Ε.Σ.Α.μεΑ. υποστηρίζει την ανάγκη για μια ολιστική και όχι αποσπασματική προσέγγιση των ζητημάτων της αναπηρίας, ώστε να υπάρξει ουσιαστική προστασία αλλά και βελτίωση της ποιότητας ζωής των πολιτών που εκπροσωπεί. Χρειάζεται μια προσέγγιση που θα λαμβάνει υπόψη τις αντιλήψεις και την εμπειρία των ίδιων των ατόμων στην αξιολόγηση και τη διαμόρφωση των πλαισίων και των υπηρεσιών που τους αφορούν, καθώς και θα διασφαλίζει τη δυνατότητα ενναλακτικών επιλογών διαβίωσης και υποστήριξης ανάλογα με τις προσωπικές ανάγκες και τη φάση ζωής των ατόμων με αναπηρία, χρόνιες παθήσεις και των οικογενειών τους.  |

# **ΑΝΑΛΥΣΗ ΕΥΡΥΜΑΤΩΝ**

## Κοινωνική ζωή, κοινωνικός αποκλεισμός και κοινωνική απομόνωση

Από τα στοιχεία της έρευνας προκύπτει ότι σημαντικό τμήμα των ατόμων με σοβαρή αναπηρία αισθάνεται κοινωνικά αποκλεισμένο ή απομονωμένο. Ειδικότερα, λαμβάνοντας υπόψη την κοινωνική τους ζωή, την εργασία και την πρόσβαση σε δημόσιες υπηρεσίες, το 31,4% των ατόμων με σοβαρή αναπηρία *συμφωνεί απολύτως ή συμφωνεί* με την πρόταση *«αισθάνομαι ότι είμαι κοινωνικά αποκλεισμένος / απομονωμένος».* Ποσοστό 33,5% «ούτε συμφωνεί/ούτε διαφωνεί», ενώ το 35,1% των ατόμων αυτών διαφωνούν με αυτή την δήλωση. Αντίθετα αντιμέτωπο με κοινωνική απομόνωση αναφέρει ότι αισθάνεται μόνο το 10,2% των ατόμων χωρίς αναπηρία.

**Γράφημα 1**. Αίσθηση κοινωνικού αποκλεισμού / απομόνωσης και κατάσταση αναπηρίας ατόμων 16 ετών και άνω (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Ενδιαφέρον εύρημα της ανάλυσης αποτελεί η διαφοροποίηση του δείκτη κοινωνικού αποκλεισμού/απομόνωσης κατά ηλικιακή ομάδα. Όπως αποτυπώνεται στο γράφημα 2, η έκταση του φαινομένου είναι μεγαλύτερη στα άτομα με σοβαρή αναπηρία τα οποία βρίσκονται στην κατεξοχήν παραγωγική ηλικία 34-54 ετών, όπου περισσότεροι από 4 στους 10 πολίτες με σοβαρή αναπηρία αισθάνονται κοινωνικά αποκλεισμένοι/ απομονωμένοι. Το εν λόγω εύρημα ενδεχομένως να συνδέεται και με τα εμπόδια πρόσβασης που αντιμετωπίζουν τα άτομα με αναπηρία στην αγορά εργασίας.

**Γράφημα 2**. Αίσθηση κοινωνικού αποκλεισμού / απομόνωσης, κατάσταση αναπηρίας και ηλικία (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Το ποσοστό των ατόμων με σοβαρή αναπηρία που αναφέρουν ότι αισθάνθηκαν μοναξιά (έστω και για λίγο) κατά τη διάρκεια των 4 τελευταίων βδομάδων ανέρχεται σε 68,5%, όταν τα άτομα χωρίς αναπηρία αναφέρουν αίσθημα μοναξιάς σε ποσοστό 39%. Το 23% των ατόμων με σοβαρή αναπηρία αναφέρουν μόνιμο αίσθημα μοναξιάς κατά το διάστημα αναφοράς (το μεγαλύτερο/όλο το διάστημα).

**Γράφημα 3**. Αίσθημα μοναξιάς κατά τη διάρκεια των τελευταίων 4 βδομάδων και κατάσταση αναπηρίας (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Στο ερώτημα αναφορικά με τη δυνατότητα των ατόμων να λαμβάνουν, εάν χρειαστούν, βοήθεια (ηθική, υλική, οικονομική) από συγγενείς, φίλους, γείτονες ή άλλους γνωστούς, η πλειονότητα των ερωτώμενων με αναπηρία και χωρίς αναπηρία απαντάνε ότι έχουν αυτή τη δυνατότητα. Στον υπό εξέταση δείκτη δεν διαπιστώθηκε διαφοροποίηση με βάση την αναπηρία.

**Γράφημα 4**. Βοήθεια ηθική, υλική ή οικονομική από άλλους που δεν ζουν στο ίδιο νοικοκυριό και κατάσταση αναπηρίας (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

## Ικανοποίηση από τη ζωή (Life-Satisfaction) και προσωπική ευτυχία

Σε αυτή την ενότητα παρουσιάζονται δείκτες ικανοποίησης των ατόμων από τη ζωή τους. Ειδικότερα παρακάτω εξετάζονται τα εξής:

* Γενική ικανοποίηση από τη ζωή και αίσθημα ευτυχίας.
* Ικανοποίηση από την οικονομική κατάσταση του νοικοκυριού.
* Ικανοποίηση από τις προσωπικές σχέσεις.
* Ικανοποίηση από τον χρόνο που δαπανούν σε ευχάριστες δραστηριότητες, όπως χόμπι, αναψυχή, ξεκούραση.

Στο γράφημα 5 απεικονίζονται αναλυτικά οι συχνότητες αναφοράς ανά βαθμό ικανοποίησης από τη ζωή στην κλίμακα από 0 έως 10, όπου 0 σημαίνει «καθόλου ικανοποιημένος» και 10 σημαίνει «πλήρως ικανοποιημένος». Γίνεται φανερό από την διαγραμματική απεικόνιση ότι τα άτομα με σοβαρή αναπηρία τείνουν να εκφράζουν μικρότερη ικανοποίηση από τη ζωή τους σε σύγκριση με τα άτομα χωρίς αναπηρία.

**Γράφημα 5**. Βαθμός ικανοποίησης του πληθυσμού 16 ετών και άνω από τη ζωή του και κατάσταση αναπηρίας (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Ομαδοποιώντας τις βαθμολογίες σε κατηγορίες ικανοποίησης (καθόλου/λίγο: 0-4, μέτρια: 5-6, πολύ: 7-9, απόλυτα ικανοποιημένος/η: 10) προκύπτει ότι, μόνο το 35,1% των πολιτών με σοβαρή αναπηρία είναι πολύ ή απόλυτα ικανοποιημένοι από τη ζωή τους ενώ στον πληθυσμό των ατόμων χωρίς αναπηρία το ποσοστό των ικανοποιημένων είναι σχεδόν διπλάσιο και ανέρχεται σε 67,2%. Καθόλου και λίγο ικανοποιημένοι από τη ζωή τους δηλώνουν το 1/3 των πολιτών με σοβαρή αναπηρία (32%).

Η υποκειμενική αίσθηση ευτυχίας αποτελεί επίσης έναν σημαντικό δείκτη της ευημερίας και της ποιότητας ζωής των ατόμων. Η ανάλυση των δεδομένων που προέκυψαν από το σχετικό ερώτημα της Ερευνάς Εισοδήματος και Συνθηκών Διαβίωσης των Νοικοκυριών (*κατά τη διάρκεια των τελευταίων τεσσάρων εβδομάδων, για πόσο διάστημα αισθανόσασταν ευτυχισμένος;*), υποδεικνύει σημαντική αρνητική σχέση του αισθήματος της ευτυχίας με την αναπηρία και τη σοβαρότητα αυτής. Ειδικότερα, το μεγαλύτερο ή όλο το διάστημα των 4 βδομάδων αναφοράς αισθανόταν ευτυχισμένο το 35% των ατόμων με σοβαρή αναπηρία, το 44% των ατόμων με μέτρια αναπηρία και το 64% των ατόμων χωρίς αναπηρία.

**Γράφημα 6**. Υποκειμενική αίσθηση ευτυχίας

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Στη συνέχεια παρουσιάζουμε τα ευρήματα που προέκυψαν από την ανάλυση των δεικτών ικανοποίησης σε επιλεγμένους τομείς της ζωής. Στο γράφημα 7 απεικονίζεται η ικανοποίηση από την οικονομική κατάσταση του νοικοκυριού.

Το 18,2% των πολιτών με σοβαρή αναπηρία δηλώνουν *πολύ ή απόλυτα ικανοποιημένοι* από την οικονομική κατάσταση του νοικοκυριού τους, έναντι του 40% των πολιτών χωρίς αναπηρία. Παραπάνω από τους μισούς πολίτες με σοβαρή αναπηρία εκφράζουν μηδαμινή ή ελάχιστη ικανοποίηση από την οικονομική του κατάσταση (καθόλου/λίγο ικανοποιημένοι).

**Γράφημα 7**. Ικανοποίηση από την οικονομική κατάσταση του νοικοκυριού και κατάσταση αναπηρίας πληθυσμού 16 ετών και άνω

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Στο γράφημα 8 παρουσιάζεται ο βαθμός ικανοποίησης από τις προσωπικές σχέσεις με την οικογένεια, τους φίλους, τους συναδέλφους, τους γείτονες ή άλλους ανθρώπους. *Πολύ και απόλυτα ικανοποιημένοι* από τις προσωπικές τους σχέσεις είναι το 56,3% των ατόμων με σοβαρή αναπηρία και το 73,8% των ατόμων χωρίς αναπηρία. Και σε αυτόν τον δείκτη καταγράφεται αντίστροφη σχέση του βαθμού ικανοποίησης με την σοβαρότητα της αναπηρίας.

**Γράφημα 8**. Ικανοποίηση από τις προσωπικές σχέσεις και κατάσταση αναπηρίας πληθυσμού 16 ετών και άνω

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Στο γράφημα 9 απεικονίζεται ο βαθμός ικανοποίησης από τον χρόνο που δαπανούν σε ευχάριστες δραστηριότητες, όπως χόμπι, δραστηριότητες αναψυχής και ξεκούρασης. Ως γενικό συμπέρασμα προκύπτει ότι ο βαθμός ικανοποίησης του γενικού πληθυσμού της χώρας από τον χρόνο που δαπανούν σε ευχάριστες δραστηριότητες είναι σε κάθε περίπτωση μικρός.

Ωστόσο, προκύπτει σαφής και σημαντική συσχέτιση ανάμεσα στην αναπηρία και τον βαθμό ικανοποίησης από το χρόνο που δαπανάται σε ευχάριστες δραστηριότητες, και μάλιστα αυτή η σχέση είναι αντιστρόφως ανάλογη με τη σοβαρότητα της αναπηρίας. Καθόλου/λίγο ικανοποιημένοι από το χρόνο που δαπανούν για ανάλογες δραστηριότητες βρέθηκαν να είναι σχεδόν οι μισοί πολίτες με σοβαρή αναπηρία (48,6%) και το 27% των ατόμων χωρίς αναπηρία. Πολύ ή απολύτως ικανοποιημένοι είναι το 26% των ατόμων με σοβαρή αναπηρία, έναντι του 40% των ατόμων χωρίς αναπηρία.

**Γράφημα 9**. Ικανοποίηση από τον χρόνο που δαπανούν σε ευχάριστες δραστηριότητες (για χόμπι, αναψυχή, ξεκούραση)και κατάσταση αναπηρίας πληθυσμού 16 ετών και άνω (2022)

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

## Συμμετοχή στον πολιτισμό και την ψυχαγωγία

Στην τελευταία αυτή ενότητα παρουσιάζουμε δύο βασικούς δείκτες που αφορούν το δικαίωμα των ατόμων με αναπηρία για ισότιμη συμμετοχή στον πολιτισμό και την ψυχαγωγία. Κατά τους τελευταίους 12 μήνες, το ποσοστό των ατόμων με σοβαρή αναπηρία που παρακολούθησε με φυσική παρουσία (live) παραστάσεις (θέατρο, όπερα, συναυλία κ.ά.) ανήλθε σε 8.8%, ενώ στα άτομα χωρίς αναπηρία βρέθηκε να είναι 33%. Αξίζει ωστόσο να επισημανθεί ότι οι τιμές του δείκτη στο σύνολο του πληθυσμού βρίσκονται σε ιδιαίτερα χαμηλά επίπεδα, λαμβάνοντας υπόψη και την πλούσια από κάθε άποψη πολιτιστική παραγωγή της χώρας.

**Γράφημα 10:** Ποσοστό πληθυσμού που παρακολούθησε με φυσική παρουσία (live) παραστάσεις (θέατρο, όπερα, συναυλία κ.ά.) κατά τους τελευταίους 12 μήνες και κατάσταση αναπηρίας

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

Τέλος, το ποσοστό των ατόμων με σοβαρή αναπηρία που εξασκεί καλλιτεχνικές δραστηριότητες (μουσική, χορό, ζωγραφική κ.ά.) συνήθως ως hobby -τουλάχιστον 1 φορά τον μήνα ή συχνότερα, ανέρχεται σε 17,2%, ενώ στα άτομα χωρίς αναπηρία υπολογίστηκε σε 34%.

**Γράφημα 11:** Ποσοστό πληθυσμού που εξασκεί καλλιτεχνικές δραστηριότητες (μουσική, χορό, ζωγραφική κ.ά.) συνήθως ως hobby -τουλάχιστον 1 φορά τον μήνα ή συχνότερα

Πηγή: Στοιχεία Ελληνικής Στατιστικής Αρχής, Έρευνα Εισοδήματος και Συνθηκών Διαβίωσης των Νοικοκυριών 2022/ Επεξεργασία δεδομένων: Εθνική Συνομοσπονδία Ατόμων με Αναπηρία-ΕΣΑμεΑ

